# Eil Sul goude ar Rouaned

| ◄ Sul kenta goude ar Rouaned | Eil Sul goude ar Rouaned | Trede Sul goude ar Rouaned ► |
D’ar mareou-ze e oue eunn dimezi e Kana er Galilee ; Mamm Jezuz a ioa enn eured, ha Jezuz he unan gant he ziskibien a oue pedet ive da leina. Ar guin a vankas ; ha mamm Jezuz a lavaraz d’ezhan : N’o deuz ket a win. Ha Jezuz a respontaz dezhi : Maouez, petra zo etrezoc’hui ha me ? Va amzer n’eo ket deuet c’hoaz. He vamm a lavaraz d’ar zervicherien : Grit kement a lavaro d’ehoc’h. Hogen bez’ oa eno c’huec’h laouer vean da voalc’hi hervez giz ar Iuzevien ; daou pe dri muzul a iea e peb hini anezho. Jezuz a lavar d’ar zervicherien : Leuniit al laouerou a zour. Hag ho lakajont reaz. Ha Jezuz a lavar d’ezho : Tennit aleze brema ha kasit d’ann hini a emell euz ar pred. Hag e kaschont. Mes, kentre m’en devoa tanveat ann dour troet e guin, heb na c’houie a be leac’h e leue, (ar zervicherien avad a c’houie rak hi o devoa tennet ann dour) hema a c’halv ann den nevez bag a lavar d’ezhan : Ann holl a ro ar guin mad da genta, ha pa vez evet aoualc’h dija e servichont disteroc’h ; evidoc’hui oc’h euz miret ar guin mad bete vrema. Hennez eo ar c'henta euz a vurzudou Jezuz, hag a oue great e Kana, er Galilee ; evel-se e tiskuezaz he c’hloar, hag he ziskibien a gredaz enn’han.
O klevet ar pez a gaver enn Aviel hag e liziri sant Paol divarbenn ar guerc’hezet, hiniennou o deuz kredet oa pec’hed dimezi. Koulzgoude ret eo beza diskiant evit lavaret kement all pa velomp Hor Zalver o lezel gant he Iliz eur zakramant evit rei d’ar priejou kristen ar grasou o deuz ezomm. Hag, ouspenn ann testeni-ze a dlie beza sklear aoualc’h d’ann holl, ar gentel lennet hirio a ziskuez d’eomp ive ne gave Jezuz abeg ebet enn dud a c’hoanta dimezi ; rak, ma vije bet eunn drouk, a dra zûr, ar Verc’hez hag he Mab ne vijent ket eat d’ann eured-ze.
Doue, eme ar Skritur Sakr, en deuz lezet ann den enn he ziviz. Dimezi, pe chomm dizemez er bed ; mont da veleg, da vanac’h pe da leanez, great pep hini hervez ma kavo guella. Evelato arabat eo sellet hebken ouz ann eazamant pe ar blijadur o pefe enn eur stad kent eged enn egile, mes evesait dreist pep tra evit gouzout dre be hent e vec’h sura da ziguezout er baradoz. He iec’hed, he zeskadurez, plegou he gorf hag he spered a verko da bep unan ar stad a zere outhan ; rak n’omp ket holl great er memez gabari, ha petra bennag ne fell ket da Zoue hor c’has du-ma pe du-hont eneb d’hor bolontez, evelato hor galv kentoc’h da eur stad eged d’eunn all ; ha ma kemeromp ann hini a blij d’hor c’hrouer, e kavimp enn nebeutoc’h a drubuill ha muioc’h a c’hrasou evit ober hor silvidigez. Talvouduz braz eo eta gouzout da betra omp galvet ; ha raktal ma vez deuet enn oad da choaz eur stad a vuez, pep kristen fur a dle poania da anaout bolontez Doue.
Mes, klevit petra lavar d’eomp ar Spered-Santel : « Na fiziit ket var ho skiant hoc’h unan (Prov.,iii)… kemerit ato kuzul digant eunn den gouiziek bennag. » (Tob., iv. 19). Ma’r d’eo ret heulia ar gentel-ze e peb mare, var gement-ma, sûr aoualc’h, euz muioc’h eged biskoaz ezomm d’hen ober.
Digant piou orbezo sklerijenn ? Digant Doue da genta ; hag abalamour da ze e tleomp her pedi stard hag aliez. Eur c’hrouadur pe eunn den iaouank kristen a c’houlenno ive ali he dad hag he vamm ; mes, evithan ne vezo netra c’hreat nemed var ger ar c’honfesour en deuz karg d’her bleina. Dioc’h ar pez a anavez euz hor buez tremenet, hennez peurvuia a c’hell barn petr’ e vezimp enn amzer da zont, ha lavaret e pe hent e vezo easa d’eomp ober hor silvidigez.
Goude m’oc’h euz anavezet bolontez Doue, lakit evez da zenti outhan. Ma sonj d’ehoc’h beza galvet da stad ar briadelez, guelit c’hoaz piou da gemeret, rak braoc’h eo beva gant ann eil eged gant egile. E koumpagnunez tud vad e chommer fur, e gual goumpagnunez en em goller. (Ps.17.) Rak-ze ar gerent a dle ive dioual da zellet re ouz ar madou ha da veza kaoz d’ho bugale d’ober eunn dimezi fall.
* Ar vrud-vad hag ar furnez
* A dalv hirroc’h eged danvez.
Petr’a c’hounezo ho mab hag ho merc’h o kaout berniou arc’hant, ma’r bezont evel enn eunn ifern var ann douar, hag e tro c’hoaz da veza daonet siouaz d’ezho ?
Evidoc’hui tud iaouank o vont er bed, goude m’o pezo great eur choaz mad ha fur, kemerit skuer dioc’h ann daou bried a gomser anezho enn Aviel hirio. Pedit Jezuz hag he Vamm zantel d’hoc’h eured, da lavaret eo, en em lakit e doare da blijout d’ezho o kempenn hoc’h ene dre eur gonfesion vad. Ma’r bez ar pec’hed marvel enn ho kaloun pa resevit sakramant ar briadelez e reot eur zakrilach, hag e leac’h kaout ar grasou oc’h euz ezomm evit miret holl deveriou ar stad-ze a zo ennhan kalzik poan a gorf koulz hag a spered, e lakeot malloz ann env da ziskenn varnoc’h ; ha penaoz e ve guir euruzdet enn eunn tiegez diazezet var droulans ann Aotrou Doue ?
Deiz hoc’h eured klevit ann oferen gant eur feiz beo, hag en em ziouallit diouz ann dizursiou ker stank brema etouez ar gristenien. Evit ann dud a zo pedet da leina, mirit ive, mar gellit, n’en em daolfent d’ar vesventi ha d’ann ebatou diskiant goest da bellaat diouzoc’h Hor Zalver hag he vennoz oc’h euz goulennet dre bedennou ar beleg.
Ma veler hirio kement a briejou a zo evel merzerien ann eil gant egile, eo abalamour n’o deuz ket heuliet ann aliou-ze araok ha goude dimezi.
Pedenn. — O va Doue, pa’z eo guir ne gaver ar peoc’h hag ann euruzdet nemed o senti ouz ho polontez santel, diskuezit da bep kristen ann hent oc’h euz merket evithan, ha grit d’ezhan beva hervez lezennou ar stad-ze. Evel-se-bezet-great.
Taolit evez. — Pa ziguez Pask abred, e vez nebeutoc’h a zuliou etre ar Rouaned hag ar Septuajesim, ha dre-ze ive muioc’h a zuliou etre Pantekost hag ann Azvent. Mac’h erru ar Septuajesim goude ann eil, ann trede, ar pevare pe ar pempved sul varlec’h ar rouaned, ar c’henteliou lezet neuze a gostez, a gavo ho flas etre ann trede hag ar pevare sul varn’-nn-ugent goude Pantekost.